‘เตชะอุบล’เปิดแผนฟื้นฟูRCI
รุกการทำตลาดเพิ่มกำลังผลิต&#8216;อภิชัย&#8217;ขอ2ปีล้างขาดทุนหมด
17 ส.ค. 2554

รุกการทำตลาดเพิ่มกำลังผลิต‘อภิชัย’ขอ2ปีล้างขาดทุนหมด
“อภิชัย เตชะอุบล” เปิดแผนฟื้นฟู RCI รุกตลาดกลางล่าง อัดกำลังการผลิตเพิ่ม มั่นใจปั้น 2 ปี ล้างขาดทุนหมด
นายอภิชัย เตชะอุบล กรรมการผู้จัดการ บริษัท วีเอสเอสแอล เอ็นเตอร์ไพรส์ เรสซิเด้นท์ (VSSL) เปิดเผยว่า การเข้าซื้อหุ้นเพิ่มทุนบริษัท โรแยล ซีรามิค (RCI) สามารถฟื้นฟูให้ RCI มีกำไรในช่วง 2 ปีนี้ เนื่องจากภรรยาเป็นตัวแทนขายกระเบื้องมา 50 ปี และส่วนตัวมีบริษัท VSSL ซึ่งเป็นธุรกิจพัฒนาโครงการอสังหาริมทรัพย์ รับรู้รายได้ตั้งแต่ปี 2555 เข้ามาช่วยสร้างรายได้ให้ RCI
นอกจากนี้ RCI สามารถสร้างกำไรด้วยตัวเองได้จากการเพิ่มกำลังการผลิต จากปัจจุบันทำได้เพียง 60% ของกำลังการผลิตทั้งหมด และการขยายตลาดจากระดับบนลงสู่ระดับกลางถึงล่างมากขึ้น โดยการกระจายสินค้าทั่วถึงโครงการต่างๆ มากขึ้น รวมทั้งการเพิ่มการผลิตกระเบื้องพื้นมากขึ้นควบคู่กับการผลิตกระเบื้องผนังเท่านั้น และตั้งศูนย์กระจายสินค้า RCI ทั่วประเทศ
“RCI เป็นโรงงานแรกๆ ที่ส่งออกสินค้าไปขายญี่ปุ่นได้ จากคุณภาพสินค้าที่สูงมาก แต่ปัญหาคือผลิตไม่เต็ม ทำตลาดช้า สินค้าค้างสต๊อกมากแต่เมื่อ ผลิตให้เต็ม ต้นทุนก็ต่ำลง เพิ่มการผลิตกระเบื้องพื้นขายคู่กับกระเบื้องผนัง RCI ก็มีกำไรด้วยตัวเองได้ เมื่อรวมกับผลดำเนินงานของ VSSL จะล้างขาดทุนสะสมได้ภายใน 2 ปี” 
สำหรับการซื้อหุ้นในราคา 1.25 บาทต่อหุ้น ต่ำกว่ากระดาน นายอภิชัย กล่าวว่า RCI มีขาดทุนจำนวนมาก การเข้าไปทำให้ RCI ดีขึ้น มีกำไรสูง เป็นประโยชน์ต่อผู้ถือหุ้น และภายหลังการเข้าซื้อหุ้น ตัวเองและนางชลิดาจะถือหุ้น RCI สัดส่วน 49% ขณะที่ RCI ถือหุ้น VSSL ทั้งหมด 100% ส่วนโครงสร้างการบริหารใน RCI คงการบริหารเดิมไว้ก่อน และส่งตัวแทนเข้าร่วมเป็นกรรมการ 
“ผมตั้งใจทำให้ RCI ดีขึ้น เหมือนบริษัท ไทยโรงงานพัฒนา (TFD) ไม่ใช่เข้ามาทำให้หุ้นขึ้นแล้วขายทิ้ง” นายอภิชัย กล่าว 
ด้านผู้ถือหุ้นจะใช้สิทธิในการประชุมวิสามัญผู้ถือหุ้น RCI ในวันที่ 11 ส.ค.นี้ ท้วงติงการซื้อหุ้นของกลุ่มผู้ร่วมทุนใหม่ เนื่องจากราคาเฉลี่ย 15 วันย้อนหลังอยู่ที่ 1.46 บาท และราคาเหมาะสม 1.36 บาท การยกล็อตขายหุ้นราคา 1.25 บาท ไม่เป็นธรรมกับผู้ถือหุ้น 
ทั้งนี้ RCI ได้ออกและเสนอขายหุ้นเพิ่มทุนเฉพาะเจาะจง (พีพี) รวม 306.32 ล้านหุ้น ราคาหุ้นละ 1.25 บาท มูลค่าทั้งสิ้น 328 ล้านบาท เพื่อนำไปแลกกับหุ้นทั้งหมดของบริษัท วีเอสเอสแอลฯ จากนายอภิชัยนางชลิดา ผู้ถือหุ้นของ VSSL จำนวน 7,009,998 หุ้น มูลค่าที่ตราไว้หุ้นละ 100 บาท สัดส่วนการแลกหุ้น 1 หุ้น VSSL ต่อ 54.62 หุ้น RCI ซึ่งทั้งสองคนจะทำคำเสนอซื้อหุ้นจากนักลงทุนทั่วไป (เทนเดอร์ออฟเฟอร์) โดยเงินซื้อหุ้นมาจากเงินกู้ส่วนหนึ่ง และเงินทุนหมุนเวียน VSSL 
หุ้น RCI หลังปลด SP ปิด 1.27 บาท ลดลง 0.18 บาท หรือ 12.41% มูลค่าซื้อขาย 47 ล้านบาท